Vrae omhul skote op regsman | Netwerk24
Vrae omhul skote op regsman
Deur Maygene de Wee 13 Februarie 2020 17:15
Groot geheimsinnigheid omhul die omstandighede waarin ’n Kaapstadse prokureur Jakes van der Merwe (53) Woensdag in Constantiastraat, Higgovale in Kaapstad gewond is.
Netwerk24 het Woensdag berig hy is omstreeks 07:50 geskiet waar hy in sy voertuig gesit het.
Twee skote is op hom geskiet en een van die koeëls het hom in die nek getref.
Sy aanvaller het glo in ’n silwer Hyundai Hi-kombi met ’n gekloonde registrasienommer weggejaag
Van der Merwe, ’n siviele prokureur, is omstreeks 08:10 by die Christian Barnard Memorial-hospitaal opgeneem en is later dieselfde dag omstreeks 11:40 ontslaan.
Donderdag het ’n werknemer by die regsfirma in Kaapstad waar Van der Merwe werk, gesê hulle weet nie hoe dit met hom gaan of hoekom hy geskiet is nie. “Ons weet niks nie,” het die vrou gesê.
’n Polisiewoordvoerder, kol. Andrè Traut, het Donderdag gesê die ondersoek gaan voort en dat niemand nog in hegtenis geneem is nie.
Meer oor: Jakes Van Der Merwe | Higgovale | Kaapstad | Skietery | Skietvoorval | Prokureur Geskiet | Regsman